2 Korintiëers 5:1 Ons teks praat van ons “aardse tentwoning wat afgebreek word”. Ons lewe op hierdie aarde is tydelik. Ons is op reis. Hierdie aarde soos dit nou funksioneer is nie ons ewige woning nie. Hier voel ons die afbraak. In ons liggaam. Ons word siek en siekte kan ’n mens heeltemal afbreek. Jy was sterk en ’n siekte kan daarvoor sorg dat jy so swak en breekbaar word. Niks van jou krag is meer oor nie. Dit is nie net die liggaam wat in ons bestaan op hierdie aarde afgebreek word nie. Ook as dit om ons persoonlikheid gaan kan hartseer, kan dinge wat gebeur ’n mens afbreek. Depressies, psigiese nood. Ook dit kan ’n mens se lewe so swaar maak..
Ons sien dit raak as ons in hierdie wêreld rondkyk. Hierdie nood kan ons benou. Nogtans wys die Heilige Gees daarop dat wie in hierdie nood by Christus sy of haar lewe soek “’n gebou van God het”. Die aardse tentwoning is tydelik. Hierdie lewe op aarde vergaan. Nogtans het die liggaamlike en geestelike nood in die lewe van ’n Christen nie die laaste woord nie. Dit is die HERE wat jou iets gee wat die dood en alles wat ons op hierdie aarde afbreek nie kan wegneem nie. Christus het vir die gelowiges verdien dat ons op reis is na ’n woning by die HERE self! ’n Woning wat ewig is en nie sal vergaan nie. Christus sê daarvan dat Hy na die hemel gaan om in die huis van die Vader vir Gods kinders ’n woning te berei! Joh 14:2